সেন্ট লুইস

সেন্ট লুইস মিসিসিপি নদীর পশ্চিম তীরে অবস্থিত মিসৌরি অঙ্গরাজ্যের একটি শহর। এটি ইলিনয় ও মিসৌরি অঙ্গরাজ্যের মধ্যবর্তী স্থানে অবস্থিত। মিসৌরি নদী ডাউনটাউন সেন্ট লুইসের ১৫ মাইল উত্তরে মিসিসিপি নদীর সাথে মিলিত হয়ে পৃথিবীর চতুর্থ দীর্ঘতম নদীতে রূপ নিয়েছে। ২০১৯ সাল মোতাবেক, শহরটির জনসংখ্যা আনুমানিক ৩০০,৫৭৬ জন এবং অঙ্গরাজ্যের মেট্রোপলিটন এলাকার জনসংখ্যা ২,৮০৪,৭২৪ জন। গ্রেটার সেন্ট লুইস মিসৌরি অঙ্গরাজ্যের বৃহত্তম, ইলিনয়ের দ্বিতীয় বৃহত্তম, গ্রেট লেক্স মেগালোপোলিসের সপ্তম বৃহত্তম, এবং মার্কিন যুক্তরাষ্ট্রের ২২তম বৃহত্তম মেট্রোপলিটন এলাকা।
ইউরোপীয় জনবসতি গড়ে ওঠার পূর্ব এলাকাটি স্থানীয় মার্কিন মিসিসিপীয় সংস্কৃতির আঞ্চলিক কেন্দ্র ছিল। ফরাসি লোম বণিক পিয়ের লাক্লেদ ও ওগ্যুস্ত শুতো ১৭৬৪ সালে সেন্ট লুইস শহরটি প্রতিষ্ঠা করেন এবং ফ্রান্সের নবম লুইয়ের নামানুসারে এর নামকরণ করেন। ১৭৬৪ সালে সাত বছরের যুদ্ধের ফ্রান্সের পরাজয়ের পর স্পেনের নিকট এলাকাটি ছেড়ে দেওয়া হয়। ১৮০০ সালে এটি পুনরায় ফ্রান্সের নিকট ছেড়ে দেওয়া হয়। ফ্রান্স তিন বছর পর লুইজিয়ানা ক্রয়ের অংশ হিসেবে মার্কিন যুক্তরাষ্ট্রের কাছে এলাকাটি বিক্রি করে দেয়। ৯ম শতাব্দীতে সেন্ট লুইস মিসিসিপি নদীর প্রধান বন্দর হয়ে ওঠে। ১৮৭০ সালে এটি দেশের চতুর্থ বৃহত্তম শহর ছিল। ১৮৭৭ সালে এটি সেন্ট লুইস কাউন্টি থেকে আলাদা হয়ে যায় এবং স্বাধীন শহর হয়।
সেন্ট লুইস নামে পরিচিত হয়ে ওঠার পূর্বে এলাকাটি স্থানীয় মার্কিন মিসিসিপীয় সংস্কৃতির আঞ্চলিক কেন্দ্র ছিল। এই সংস্কৃতির অংশ হিসেবে মিসিসিপি নদীর দুই তীরে অসংখ্য প্রার্থনালয় ও আবাসিক মাটির টিলা নির্মিত হয়। তাদের প্রধান আঞ্চলিক কেন্দ্র ছিল চাহোকিয়া টিলায়, যা ৯০০ থেকে ১৫০০ সাল পর্যন্ত সক্রিয় ছিল। সেন্ট লুইস সীমান্তের মধ্যে অসংখ্য মাটির কর্মের জন্য শহরটিকে "টিলা শহর" নাম দেওয়া হয়েছিল। এই টিলাগুলো শহরের উন্নয়নের সময়ে ধ্বংস করা হয়। এই এলাকায় ঐতিহাসিক স্থানীয় মার্কিন আদিবাসীদের মধ্যে ছিল সিউয়ান-ভাষী ওসেজ জাতি এবং ইলিনিওয়েক।
১৭৬৪ সালে সাত বছরের যুদ্ধের ফ্রান্সের পরাজয়ের পর ফরাসি লোম বণিক পিয়ের লাক্লেদ ও তার সৎ ছেলে ওগ্যুস্ত শুতো সেন্ট লুইস শহরটি প্রতিষ্ঠা করেন এবং ফ্রান্সের নবম লুইয়ের নামানুসারে এর নামকরণ করেন। মিসিসিপি নদীর পূর্ব তীর গ্রেট ব্রিটেন এবং পশ্চিম তীর স্পেনের নিকট ছেড়ে দেওয়া হয়। ১৮শ শতাব্দীতে ফ্রান্স ও স্পেন মৈত্রী ছিল। ফ্রান্সের পঞ্চদশ লুই ও স্পেনের তৃতীয় শার্ল চাচাতো ভাই ছিলেন, তারা দুজনেই বুর্বোঁ হাউজের ছিলেন। ফরাসি পরিবারদ্বয় ওসেজ জাতি ও মিজুরি নদীর দূরবর্তী আদিবাসীদের সাথে মিলে লোম বাণিজ্যের মধ্য দিয়ে শহরের অর্থনীতি জোরদার করেন।
শহরটি ৭৯টি সরকার মনোনীত এলাকায় বিভক্ত। এলাকাগুলোর কোন আইনি অবস্থান নেই, তবে কিছু এলাকার সংঘ অনুদানের বিধান করে এবং ঐতিহাসিক-জেলা উন্নয়নের ক্ষেত্রে প্রবারণ বা ভেটোর ক্ষমতা রাখে। কয়েকটি এলাকা মিলে একত্রে একটি বিভাগে রূপ নেয়, যেমন "উত্তর নগরী", "দক্ষিণ নগরী" ও "মধ্য পশ্চিম প্রান্ত"।
২০১৬ সালে সেন্ট লুইস মেট্রো এলাকার স্থুল অভ্যন্তরীণ উৎপাদন ছিল $১৬০ বিলিয়ন, যা পূর্ববর্তী বছরের চেয়ে $৫ বিলিয়ন বেশি ছিল। ২০১৪ সালে বৃহত্তর সেন্ট লুইসের স্থুল মেট্রোপলিটন উৎপাদন ছিল $১৪৬ বিলিয়ন, যা দেশের ২১তম সর্বোচ্চ। পূর্ববর্তী বছরগুলোতে তা যথাক্রমে ২০১৩ সালে $১৪৪ বিলিয়ন, ২০১২ সালে $১৩৮.৪ বিলিয়ন এবং ২০১১ সালে $১৩৩.১ বিলিয়ন ছিল। ২০১৪ সালে সেন্ট লুইস মেট্রোপলিটন এলাকার মাথাপিছু জিডিপি ছিল $৪৮,৭৩৮, যা পূর্ববর্তী বছর থেকে ১.৬% বেশি। ২০০৭ সালে উৎপাদন শিল্প থেকে এই শহরের আয় হয় $১১ বিলিয়ন, এর পরে রয়েছে স্বাস্থ্য ও সেবা খাত থেকে $৩.৫ বিলিয়ন, পেশাদার ও প্রযুক্তি খাত থেকে $৩.১ বিলিয়ন, এবং খুচরা ব্যবসা থেকে $২.৫ বিলিয়ন। স্বাস্থ্য সেবা খাত এই এলাকার ৩৪,০০০ লোকের কর্মসংস্থানের উৎস, এর পরে রয়েছে প্রশাসনিক ও সহায়তা খাতে ২৪,০০০, উৎপাদনে ২১,০০০ এবং খাদ্য খাতে ২০,০০০ লোকের কর্মসংস্থান।